Umhverfisstofnun leggur til að fjörur verði gengnar í Seyðisfirði til að meta umfang olíumengunar frá breska tankskipinu El Grillo. Flotgirðing sem dregur í sig olíu verður lögð út yfir flakinu á næstu dögum og fundað verður með stjórnvöldum um framtíðarlausn.
Seyðisfjarðarhöfn ætlar að ráðast í bráðaðgerðir til að fanga olíu sem lekur úr breska tankskipinu El Grillo. Til skoðunar er að leita að varanlegri lausn til að olíuleki frá skipinu verði ekki árviss viðburður sem hindri uppbyggingu laxeldis.
Fulltrúar Umhverfisstofnunar og umhverfisráðuneytis funduðu með Seyðisfjarðarhöfn og sveitarstjóra Múlaþings fyrir helgi og ræddu mögulegar aðgerðir vegna olíulekans. Sigurrós Friðriksdóttir er teymisstjóri hjá Umhverfisstofnun.
Það var tilefni fundarins að ræða til hvaða aðgerða væri hægt að grípa núna sem fyrst og hugmyndin er að skoða nánar hvort hægt er að gera svipað og gert var í fyrra, sem sagt að setja út girðingu með ísogsefni sem myndi þá að minnsta kosti fanga töluverðan hluta af þeirri olíu sem er að koma upp. En síðan er alveg ljós að það þarf að fara í aðgerðir sem eru varanlegri og það verður skoðað nánar í þessari viku þegar skýrsla Landhelgisgæslunnar um köfunina frá því í síðustu viku liggur fyrir. Það þarf að skoða hvað hægt er að gera til að þetta verði ekki, eða reyna að koma í veg fyrir að þetta verði árlegur viðburður. Það er ljóst að þetta er ekki viðunandi ástand.
Samkvæmt upplýsingum frá Seyðisfjarðahöfn verður flotgirðing með ísogspylsum hengd í bauju sem er yfir flakinu. Höfnin áréttar að ástandið nú sé ekki jafn slæmt og í fyrra. Hafnarstarfsmenn hafi ekki fundið dauða eða olíublauta fugla í ár en mikilvægt sé að finna varanlega lausn. Umhverfisstofnun leggur til við höfnina að fjörur verði gengnar í Seyðisfirði til að meta mengun. Til skoðunar er hvort starfsmenn frá Umhverfisstofnun fari austur til aðstoðar.
(Nú eru áform um talsvert laxeldi í Seyðisfirði, er ekki ljóst að það er ekki hægt að leyfa laxeldi í firði þar sem olía flýtur á yfirborðinu?) Ég vil kannski ekki vera að tjá mig mikið um framtíðaráform í laxeldi í Seyðisfirði en það er nokkuð ljóst að viðvarandi mengun í firðinum er ekki ástand sem menn geta sætt sig við.
Umhverfisstofnun hefur lagt til að fjörur verði gengnar í Seyðisfirði til að meta umfang olíumengunar frá breska tankskipinu El Grillo. Flotgirðing sem dregur í sig olíu verður lögð út yfir flakinu á næstu dögum og fundað verður með stjórnvöldum um framtíðarlausn.